## Pravilnik o sastavu i zadaćama Povjerenstva za otoke

### NN 125/1999 (27.11.1999.), Pravilnik o sastavu i zadaćama Povjerenstva za otoke

# MINISTARSTVO POLJOPRIVREDE I ŠUMARSTVA

Na temelju članka 19. stavka 2. i članka 47. stavka
1. Zakona o otocima (»Narodne novine«, broj 34/99.)
ministar poljoprivrede i šumarstva, uz suglasnost ministra
pravosuđa, ministra gospodarstva, ministra turizma i ministra
razvitka, useljeništva i obnove, donosi

## PRAVILNIK

### O SASTAVU I ZADAĆAMA POVJERENSTVA ZA OTOKE

Članak 1.

Ovim se Pravilnikom uređuje sastav i zadaće Povjerenstva
za otoke (u daljnjem tekstu: Povjerenstvo) kojeg, temeljem članka
19. stavka 1. Zakona o otocima, osniva obalno-otočna županija.

Članak 2.

Povjerenstvo čine:

- župan obalno-otočne županije, predsjednik Povjerenstva,
i članovi:

- predstavnik Ministarstva razvitka, useljeništva i obnove
- Centar za razvitak otoka,

- gradonačelnici otočnih gradova,

- načelnici otočnih općina,

- pročelnik županijskog ureda nadležnog za poslove
gospodarstva i

- predstavnik županijskog ureda za turizam po prijedlogu
Ministarstva turizma.

U slučaju spriječenosti za rad u Povjerenstvu, župana
obalno-otočne županije zamjenjuje podžupan, predstavnika
Ministarstva razvitka, useljeništva i obnove zamjenjuje njegov
zamjenik, gradonačelnika i načelnika otočnog
grada odnosno općine zamjenik gradonačelnika odnosno
zamjenik načelnika općine, pročelnika županijskog
ureda nadležnog za poslove gospodarstva zamjenjuje službenik
tog ureda kojega on odredi, a predstavnika županijskog ureda
za turizam njegov zamjenik.

Članak 3.

Administrativno-stručne poslove Povjerenstva obavlja županijski
ured nadležan za poslove gospodarstva.

Članak 4.

Povjerenstvo nadzire svrhovito gospodarsko korištenje otočnog
poljoprivrednog zemljišta i zgrada, daje prethodno mišljenje
kod odobravanja kredita i nadzire korištenje kredita koje
Hrvatska banka za obnovu i razvitak daje, putem poslovnih banaka,
za namjene iz članka 20. stavka 1. Zakona o otocima.

Povjerenstvo nadzire da se raspolaganjem i korištenjem poljoprivrednog
zemljišta ne smanji fond poljoprivrednog zemljišta,
da se poljoprivredno zemljište koristi sukladno ugovorenom
te da se ne koristi kao građevno.

Kod davanja prethodnog mišljenja pri dodjeli kredita i u
obavljanju nadzora dodijeljenih kredita otočnim ulagačima,
Povjerenstvo nadzire da li se krediti koriste sukladno posebnom
programu Hrvatske banke za obnovu i razvitak i programu održivog
razvitka otoka i o utvrđenom izvješćuje Hrvatsku
banku za obnovu i razvitak.

O zadaćama iz stavka 1. ovog članka Povjerenstvo
podnosi najmanje jedanput godišnje - do 30. rujna, izvješća
o svrhovitom korištenju otočnog poljoprivrednog zemljišta
i zgrada i dostavlja ih Ministarstvu poljoprivrede i šumarstva
i Ministarstvu razvitka, useljeništva i obnove.

Članak 5.

Povjerenstvo radi i odlučuje na sjednicama koje saziva
osam dana prije održavanja i kojima predsjedava predsjednik
Povjerenstva.

Sjednice se održavaju jedanput mjesečno, a po potrebi
i češće.

Povjerenstvo na sjednicama odlučuje većinom glasova
svih članova.

O održanim sjednicama sastavlja se zapisnik.

Povjerenstvo donosi Poslovnik kojim uređuje način rada
Povjerenstva.

Članak 6.

Ovaj Pravilnik stupa na snagu danom objave u »Narodnim novinama«.

Klasa: 011-2/99-1/115
Urbroj: 525-01-99-4
Zagreb, 12. studenoga 1999.

Ministar
**mr. sc. Ivan Ðurkić,** v. r.

Pravilnik, NN 125/1999-1981